ΑΠΟΦΑΣΗ ΤΗΣ ΕΠΙΤΡΟΠΗΣ της 4ης Ιουλίου 1983 για τον καθορισμό των ορισμών που αναφέρονται στον κατάλογο των χαρακτηριστικών και του καταλόγου των γεωργικών προϊόντων εν όψει έρευνας διαρθρώσεων 1983 μέσα στα πλαίσια προγράμματος ερευνών για τη διάρθρωση των γεωργικών εκμεταλλεύσεων Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 449/82 του Συμβουλίου της 15ης Φεβρουαρίoυ 1982 περί της οργανώσεως έρευνας για τη διάρθρωση των γεωργικών εκμεταλλεύσεων για το 1983 (1), και ιδίως το άρθρο 5, Εκτιμώντας: ότι, σύμφωνα με τους όρους του άρθρου 5 του κανονισμού (ΕΟΚ) αριθ. 449/82, οι ορισμοί που αναφέρονται στον κατάλογο των χαρακτηριστικών που παρουσιάζονται στο παράρτημα αυτού του κανονισμού και ο κατάλογος των γεωργικών προϊόντων, έχουν εκδοθεί σύμφωνα με τη διαδικασία που προβλέπεται στο άρθρο 10 του εν λόγω κανονισμού- ότι τα αποτελέσματα της έρευνας του 1983 για τη διάρθρωση των γεωργικών εκμεταλλεύσεων που προβλέπεται από τον κανονισμό (ΕΟΚ) αριθ. 449/82 δεν είναι δυνατόν να ταυτίζονται στο σύνολο της Κοινότητας παρά μόνον εφόσον οι έννοιες που περιέχονται στον κατάλογο των χαρακτηριστικών εννοούνται και χρησιμοποιούνται με ομοιόμορφο τρόπο- ότι πρέπει, συνεπώς, να καθορίζονται ομοιόμορφοι ορισμοί για τις έννοιες αυτές στο βαθμό που αποδεικνύονται απαραίτητοι- ότι είναι επιπλέον χρήσιμο να συμπληρωθούν αυτοί οι ορισμοί με επεξηγήσεις και παραδείγματα για να διευκολύνεται η πρακτική χρησιμοποίηση του καταλόγου των χαρακτηριστικών στα κράτη μέλη- ότι είναι απλούστερο στη χρήση, μέσα στα πλαίσια προγράμματος ερευνών για τη διάρθρωση των γεωργικών εκμεταλλεύσεων, να καθορίζεται κατάλογος ορισμών όσο το δυνατόν πληρέστερος, έχοντας υπόψη το περιεχόμενο των ερευνών που πραγματοποιήθηκαν προηγούμενα, προβλέποντας συγχρόνως ορισμένες εξαιρέσεις και προσδιορίζοντας τους ίδιους ορισμούς ορισμένων κρατών μελών που γίνονται κατ' εξαίρεση δεκτοί- ότι ο ορισμός της γεωργικής εκμετάλλευσης πρέπει να είναι ομοιόμορφος για το σύνολο της Κοινότητας- ότι ο ορισμός που αναφέρεται σε γεωργικά προϊόντα πρέπει κατά συνέπεια, να καθορίζει τον τυποποιημένο κατάλογο αυτών των γεωργικών προϊόντων- ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικής Στατιστικής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Ο κατάλογος των ορισμών που πρόκειται να χρησιμοποιηθεί στα πλαίσια του προγράμματος στατιστικών ερευνών της ΕΟΚ για τη διάρθρωση των γεωργικών εκμεταλλεύσεων δίδεται στο παράρτημα I μαζί με τις σχετικές επεξηγήσεις και παραδείγματα. Άρθρο 2 Μόνον οι ορισμοί που αναφέρονται στον κατάλογο των χαρακτηριστικών που παρατίθενται στο παράρτημα του κανονισμού (ΕΟΚ) αριθ. 449/82 πρόκειται να χρησιμοποιηθούν στα πλαίσια της έρευνας διαρθρώσεων του 1983. Άρθρο 3 Ο κατάλογος των προϊόντων, που αναφέρεται στον ορισμό των γεωργικών εκμεταλλεύσεων δίδεται στο παράρτημα II. Άρθρο 4 Λαμβάνοντας υπόψη τις ιδιαίτερες συνθήκες ορισμένων κρατών μελών, γίνονται δεκτές εξαιρέσεις από τον κατάλογο των ορισμών, οι οποίες παρατίθενται στο παράρτημα III. Άρθρο 5 Η παρούσα απόφαση απευθύνεται στα κράτη μέλη. Βρυξέλλες, 4 Ιουλίου 1983.

[Source: multi_eurlex | Tokens: 2906]